钦定古今图书集成/理学汇编/学行典/第273卷 > 《高士赞》〈有序〉沈约
## 钦定古今图书集成/理学汇编/学行典/第273卷 > 《高士赞》〈有序〉沈约

余之所谓《高士》者，悠悠皆是，请试言之。圣人莅天下，则贤人赞务，𥜽益皋陶是，自中智以下莫不有

学以从政，佐国安民者也。《易》曰：“圣人之大宝曰位” ，非学则不得也。学所以行其志，孝弟、慈、仁、信、义是也。虽诵先王之典谟，而不行其志，圣人之大宝，亦不可得也。要须学行兼有，然后取悠悠之徒，莫不攘袂而议进取，怒目而争权利，悦愚谄暗，苟得忘廉。若斯人者，岂入国士之涂，动衣冠之眄？借此而登高位，未或有也。《赞》曰：

亦有哲人，独执高志。避世避言，不友不事。耻从污禄，
靡惑守饵。心安藜藿，口绝炮胾。取足落毛，宁怀组织。
如金在沙，显然自异。犹玉在泥，涅而不淄。身标远迹，
名重前记。有美高尚，处知若无。劣哉群品，事静心驱。
苟能立志，争此匹夫。进忘陨获，退守恬愉。曰仁与义，
其径不迂。为之则至，非物所拘。宦成名立，陟彼高衢。